text: Bankmanden Bruno laver sin egen musik
  01 december 2017 kl. 19.50
  Bruno Jochumsen er bankmand og lidt til, han laver nemlig også musik.
  Bruno Jochumsen er ikke som bankmænd er flest.
  Når han kommer hjem efter en lang arbejdsdag, så er han nemlig fritidskomponist.
  -Så sidder jeg ved mit keyboard og spiller lidt, og så laver jeg min egen musik, siger Bruno Jochumsen til TV SYD.
  Han er filialchef hos Sydbank i Grindsted, og her er han ikke bleg for at sætte sin egen musik på. Men han har ikke bare en passion for at skrive sange, han elsker også jul. Nogle af medarbejderne kalder ham endda for ’en rigtig julefar’.
  Bruno har selvfølgelig også skrevet sin egen julemusik. Her har han fået kendte dansktopmusikere til at indspille sangene.
  - Uden dem kunne det ikke lade sig gøre. Jeg er afhængig, af at de professionelle vil hjælpe mig. Jeg kan kun lave musik og tekst - så laver de resten, siger Bruno Jochumsen.
  Det er også blevet til en musikvideo, der har premiere lørdag d. 2. december. Og der kommer meget vel mere julemusik fra Bruno Jochumsen.
  - Ja, det gør der. Jeg har en i støbeskeen. Jeg har fundet omkvædet, og den er god, siger han.
  Bruno Jochumsen har udgivet en EP med titlen ”Brunos Bedste Julesange”. Hans nyeste julesang "Lidt af Jul" blev valgt ind på dansktoppen d. 2. december.
  
  